Echipa de Robotică RO2D2, formată din elevi de la Colegiul Național "Mihai Viteazul" Ploiești, lansează un eveniment fascinant pentru toți cei care își doresc să înțeleagă cum funcționează o echipă de robotică. Tinerii sunt cei care, anul trecut, au obținut Motivate Award Winner la Campionatul Mondial de Robotică din Houston, Statele Unite ale Americii.
Echipa de robotică Ro2D2 a Colegiului Național "Mihai Viteazul" din Ploiești a fost înființată în anul 2018 și este un grup format din 14 elevi și 7 voluntari, fete și băieți, cu vârste cuprinse între 13 și 18 ani.
Aceștia sunt coordonați de profesori din cadrul colegiului și din mediul universitar, precum și ingineri specializați în domeniul inteligenței artificiale și al roboticii, uniți de pasiunea pentru robotică și dorința de a avea un impact pozitiv în comunitate.
Numele echipei vine de la legendarul robot R2D2, din seria Star Wars, care i-a inspirat pe copii, prin curajul, imaginația și curiozitatea sa.
Echipa desfășoară activități extracurriculare de promovare a educației STEM (care încorporează domeniul științei, tehnologiei, ingineriei și a matematicii), de proiectare, construcție și programare de roboți construiți cu ajutorul pieselor comandate sau printate 3D.
În aprilie 2023, elevii români însoțiți de mentori au participat la Campionatul Mondial din Houston, SUA, unde s-au întrecut pentru titlul de campioni mondiali cu peste 190 de echipe din toate colțurile lumii. Tinerii s-au întors acasă cu Motivate Award Winner pentru implicarea în comunitate și colaborarea cu comunitatea First.
Citește și: Echipa de robotică Ro2D2 de la CN Mihai Viteazul din Ploiești a obținut Motivate Award Winner la Houston – FOTO
Acum, echipa lansează, la Ploiești, un eveniment fascinant pentru toți cei care își doresc să înțeleagă cum funcționează o echipă de robotică.
"Vă invitam marți, 19.03, începând cu ora 17, la Ziua Porților Deschise, când veți avea oportunitatea de a petrece câteva ore în compania echipei noastre, veți putea observa care este procesul de lucru și, cu siguranță, vă veți bucura de activitățile pe care le-am pregătit pentru voi.
Tot ce aveți de făcut este să completați formularul din bio și să veniți marți la sediul nostru din strada Maramureș, nr. 12, Ploiești", au transmis cei de la RO2D2.